Bilist

Det går kun én vej for bilisternes udgifter til parkering – og det er opad.

Det samlede beløb, som bilister betaler for at parkere og deres udgifter til parkeringsafgifter, hvis de parkerer ulovligt, er steget med godt 120 mio. kr. i forhold til sidste år.

Kommunernes samlede bruttoindtægt på parkering er dermed oppe på 925 mio. kr.

Markant stigning i indtægterne

FDM har igen i år foretaget en undersøgelse af parkeringsindtægterne i landets kommuner. Tallene viser, at fra 2016 til 2017 er stigningen i kommunernes indtægter markant større, end den plejer at være.

”Det kan både skyldes, at vi har fået flere biler, og at priserne kan være sat op flere steder. Men den overvejende årsag er formentligt, at Københavns Kommune i marts sidste år udvidede zonen med betalingsparkering til også at omfatte Ydre Nørrebro, Ydre Østerbro og Valby”, forklarer juridisk konsulent i FDM Dennis Lange, der står bag undersøgelsen.

Kommunernes indtægter fra parkering 2014 2015 2016 2017 Betalingsparkering 526.098.699 539.685.597 534.885.052 636.650.101 Parkeringskontrol 259.049.145 260.596.797 269.269.432 288.480.493 Samlet indtægt 785.147.844 800.282.394 804.154.484 925.130.594

Tallene er kommunernes bruttoindtægter i kr.

LÆS MERE: Parkering går fra kommunal til statslig pengemaskine

Over en halv mio. p-afgifter

22 af landets kommuner har betalingsparkering, mens 51 kommuner har parkeringskontrol i form af vagter, der holder øje med, om bilister har betalt for deres parkering eller har parkeret lovligt med bilen.

Med de store stigninger i indtægterne, kan kommunerne jo spørge sig selv, om det ikke er tid til at se på priserne og evt. sætte taksterne ned

Kommunerne udskrev sammenlagt 556.601 kontrolafgifter ud til bilisterne, og de fem topscorere blandt kommunerne er:

København, 310.298 stk.

Aarhus, 60.420 stk.

Frederiksberg, 40.601 stk.

Aalborg, 17.002 stk.

Odense, 12.145 stk.

LÆS MERE: Parkeringsafgift - hvad gør jeg?

FDM: Sæt priserne ned

Undersøgelsen viser også, at kommunerne tjener to tredjedele af indtægterne på betalingsparkering og en tredjedel på at udskrive parkeringsafgifter.

”Med de store stigninger i indtægterne, kan kommunerne jo spørge sig selv, om det ikke er tid til at se på priserne og evt. sætte taksterne ned, fordi det er for dyrt”, påpeger Dennis Lange.

Ud af kommunernes indtægter på 925 mio. kr. får Københavns Kommune to tredjedele af beløbet i kassen, som det fremgår af skemaet herunder.

Betalingsparkering Parkeringskontrol Sammenlagt København 462.300.000 159.200.000 621.500.000 Aarhus 36.576.000 29.874.000 66.450.000 Frederiksberg 37.106.901 21.762.511 58.869.412 Aalborg 28.101.019 7.933.984 36.035.003 Odense 12.546.793 4.766.772 17.313.565

Tallene er kommunernes bruttoindtægter i kr.

LÆS MERE: FDMs råd om parkering